อลิอันซ์ฯกระตุ้นยอด จับกลุ่มบนซื้อสุขภาพ
อลิอันซ์ อยุธยา ประกันชีวิต โปรโมทเบี้ยสุขภาพ เปิดตัวโฆษณาใหม่ จับกลุ่มลูกค้าระดับบน เริ่มต้นความคุ้มครอง 2 ล้านบาท
2 ก.ย. 2559

อลิอันซ์ อยุธยา ประกันชีวิต โปรโมทเบี้ยสุขภาพ เปิดตัวโฆษณาใหม่ จับกลุ่มลูกค้าระดับบน เริ่มต้นความคุ้มครอง 2 ล้านบาท 
น.ส.พัชรา ทวีชัยวัฒนะ รองกรรมการผูู้จัดการใหญ่ สายงานบริหารการตลาดและสื่อสารองค์กร บริษัท อลิอันซ์ อยุธยา ประกันชีวิต เปิดเผยว่า บริษัทเปิดตัวหนังโฆษณา “ประกันสุขภาพ ปลดล็อค เอ็กซ์ตร้า” หลังจากมีการขายมาตั้งแต่เดือน พ.ค.ที่ผ่านมา โดยใช้งบ 80 ล้านบาท เพื่อให้เข้าถึงลูกค้าทุกกลุ่ม ซึ่งได้รับการตอบรับค่อนข้างดี สะท้อนผ่านอัตราการเติบโตของยอดขายช่วงเดียวกันเพิ่มขึ้น 47% เมื่อเทียบกับประกันสุขภาพ ปลดล็อค
ทั้งนี้ ตั้งเป้าว่าจะมีลูกค้าซื้อ ประกันสุขภาพ ปลดล็อค เอ็กซ์ตร้า ถึงสิ้นปีนี้ จำนวน 1 หมื่นราย เบี้ยประกันรวม 244 ล้านบาท เพราะให้ความคุ้มครองสูงขึ้นเป็น 2 ล้านบาท ถึง 10 ล้านบาท เพื่อให้ครอบคลุมค่ารักษาพยาบาลที่สูงขึ้น โดยที่เบี้ยแพงขึ้นเพียง 2% เมื่อเทียบกับประกันสุขภาพ ปลดล็อค ที่คุ้มครอง 1.1 ล้านบาท ถึง 5 ล้านบาท
“ลูกค้าหมื่นรายนี้ เราคาดว่าจะเป็นลูกค้าเก่าที่อัพเกรดขึ้นจาก สุขภาพ ปลดล็อค ที่มีอยู่ 9,300 ราย มาเป็น สุขภาพ ปลดล็อค เอ็กซ์ตร้า ประมาณ 20% ส่วนที่เหลือจะเป็นลูกค้ารายใหม่” น.ส.พัชรา กล่าว
น.ส.พัชรา กล่าวว่า ประกันสุขภาพ ปลดล็อค ขายมา 2 ปี มีลูกค้า 9,300 ราย มีการเรียกร้องค่าสินไหมทดแทนแล้ว 2,200 ราย คิดเป็นเงิน 45 ล้านบาท โดยบริษัทมีเป้าหมายในการมุ่งสู่การเป็นผู้นำด้านผลิตภัณฑ์คุ้มครองชีวิตและสุขภาพ รองรับโครงสร้างประชากรไทยที่กำลังเข้าสู่สังคมผู้สูงวัย ค่ารักษาพยาบาลที่เพิ่มขึ้น การเกิดขึ้นของโรคร้ายต่างๆ มากขึ้น 
สำหรับ 6 เดือนแรก ธุรกิจประกันชีวิตมีรายได้ 1.71 หมื่นล้านบาท เพิ่มขึ้น 7.11% มีกำไรสุทธิ 1,121 ล้านบาท ลดลง 16% มีอัตราส่วนเงินกองทุนต่อเงินกองทุนที่ต้องดำรงตามกฎหมาย 393%